**Thema:**

Cariad

Nid oes angen technoleg ar gyfer yr oedfa!

**Dewis caneuon/emynau:**

[Emynau a chaneuon am gariad 1](http://www.gobaith.cymru/?s=cariad) [Emynau a chaneuon am gariad 2](http://www.gobaith.cymru/?s=gariad)

Cliciwch ar y **2** linc ac fe welwch ddewis eang o emynau a chaneuon addoliad cyfoes ar y thema cariad. Plîs sicrhewch fod y tonau hefyd yn rhai llawen!

**Cyflwyniad.**

Thema’r oedfa heddiw fydd cariad. Mae cariad yn rhan holl bwysig o’n bywydau ni. Mae prinder neu ddiffyg cariad yn achosi pob math o broblemau. Rydyn ni’n gweld llai a llai o gariad yn y byd, ac yn ei le mwy a mwy o gasineb a chreulondeb. Cariad ydy’r sylfaen i berthynas iach gydag eraill a chyda Duw. Mae yna 3 math gwahanol o gariad yn y Beibl – *eros*, sef cariad rhamantus; *philos* sef cariad brawdol (cariad at ffrindiau a theulu), ac yn drydydd *agape* - cariad aberthol, cariad sy’n rhoi heb ddisgwyl dim yn ôl. *Agape* yw’r math o gariad mae Duw yn ddangos tuag aton ni. Fe ddechreuwn drwy ganu (eich dewis o emyn ar y thema cariad) sy’n sôn am gariad.

*(I glywed y geiriau Groeg yn cael eu hynganu yn gywir, ewch i sianel youtube beibl.net – Euros Jones> Tri math o gariad).*

**Emyn 1** (eich dewis o emyn ar y thema cariad)

**Darlleniad: Salm 57**

*1 Dangos drugaredd ata i, O Dduw, dangos drugaredd ata i! Dw i'n troi atat ti am loches. Dw i am guddio dan dy adenydd di nes bydd y storm yma wedi mynd heibio.*

*2 Dw i'n galw ar Dduw, y Goruchaf; ar y Duw sydd mor dda tuag ata i.*

*3 Bydd yn anfon help o'r nefoedd i'm hachub. Bydd yn herio y rhai sy'n fy erlid.*

*Bydd yn dangos ei ofal ffyddlon amdana i!*

*4 Mae llewod ffyrnig o'm cwmpas i ym mhobman, rhai sy'n bwyta pobl —*

*Mae eu dannedd fel picellau neu saethau, a'u tafodau fel cleddyfau miniog.*

*5 Dangos dy hun yn uwch na'r nefoedd, O Dduw,*

*i dy ysblander gael ei weld drwy'r byd i gyd!*

*6 Maen nhw wedi gosod rhwyd i geisio fy nal — a minnau'n isel fy ysbryd.*

*Maen nhw wedi cloddio twll ar fy nghyfer i, ond nhw fydd yn syrthio i mewn iddo!*

*7 Dw i'n benderfynol, O Dduw;dw i'n hollol benderfynol! Dw i'n mynd i ganu mawl i ti!*

*8 Deffro, fy enaid! Deffro, nabl a thelyn! Dw i'n mynd i ddeffro'r wawr gyda'm cân.*

*9 Dw i'n mynd i ddiolch i ti, O ARGLWYDD, o flaen pawb!*

*Dw i'n mynd i ganu mawl i ti o flaen pobl o bob cenedl!*

*10 Mae dy gariad di mor uchel â'r nefoedd, a dy ffyddlondeb di yn uwch na'r cymylau.*

*11 Dangos dy hun yn uwch na'r nefoedd, O Dduw,*

*i dy ysblander gael ei weld drwy'r byd i gyd!*

Fel rhan o fis cariad beibl.net ym Mis Ionawr 2017 fe ofynnwyd i Gristnogion Cymraeg ysgrifennu pytiau byr yn sôn am eu hoff adnodau. Dyma ysgrifennodd Nigel Hughes o Lanelli am Salm 57, adnod 10, sef

*Mae dy gariad di mor uchel â'r nefoedd, a dy ffyddlondeb di yn uwch na'r cymylau.*

“Rydw i wedi byw yn Llanelli ers 1962. Wedi cyrraedd yma yn 6 oed rydw i nawr yn 60 oed! Un peth sy’n aml yn f’atgoffa i mor braf yw byw yma yw'r ffaith fod y môr yn agos ar un ochr, a’r wlad yr un mor agos ar yr ochr arall.

Pan edrychaf ar y môr, yn enwedig pan mae’r haul yn machlud, sylwaf ar y bryniau o amgylch yr ardal. Mae’r bryniau’n gwneud i mi sylwi mor fach ydw i ac mor fawr yw’r cread. Wrth edrych ar y sêr ar noson glir, rwy’n rhyfeddu fod y sêr sydd i’w gweld dim ond rhan fach o’r bydysawd enfawr.

Gan fod y Beibl yn dweud mai Duw sydd wedi creu'r cyfan, sylweddolaf mor fawr yw ef. Rydw i’n ddiolchgar fod y Beibl yn dweud nad Duw oer a phell i ffwrdd yw ein Duw ni, ond un sy’n llawn cariad tuag aton ni. Mae maint ei gariad yn cael ei ddisgrifio mor dda yn yr adnod hon.

Yn ystod fy chwedeg blynedd, bu rhai amseroedd da a rhai drwg. Digwyddodd rhai o’r amseroedd anodd am fy mod wedi mynd fy ffordd fy hun a gadael Duw allan o’r darlun. Oherwydd hynny, gorfodwyd i mi dderbyn y canlyniadau o benderfyniadau ffôl.

Yn aml, mae fy amynedd i yn fyr ac nid wyf yn dangos cariad i’r rhai sy’n fy ngharu i.

Diolch fod Duw ddim fel hyn i mi. Anodd iawn yw disgrifio pa mor fawr yw ei gariad a’i ffyddlondeb tuag ataf. Mae cariad yr Arglwydd yn ddifesur. Diolch i Dduw am hyn.”

Diolch i Nigel am rannu ei feddyliau gyda ni. Weithiau rydyn ni’n darllen y Beibl a ddim yn oedi i ystyried o ddifri'r hyn sy’n cael ei ddweud. Mae cariad Duw yn werthfawr iawn, yn ffyddlon ac ar gael i bawb sy’n troi ato.

**Emyn 2** (eich dewis o emyn ar y thema cariad)

**Gweddi**

O Dduw, diolch i ti am y cyfle i siarad gyda thi. Diolch i ti ein bod yn medru cyflwyno’r pethau bach a mawr sy’n ein poeni i ti a’n bod yn medru diolch i ti am bob peth da yn ein bywydau.

Diolchwn am y fraint o allu troi atat ti a gweddïo unrhyw amser, mewn unrhyw leoliad. Diolch i ti am bob un sydd yma heddiw i ddathlu dy gariad di. Heddiw rydyn ni’n cofio’n benodol am dy gariad, am yr hyn wnaeth Iesu ar y groes ac am yr atgyfodiad gwyrthiol.

Diolchwn am dy gariad. Cariad sy’n sicrach na’r mynyddoedd. Diolchwn am eiriau Paul yn ei lythyr at yr Effesiaid,

*Dw i am i chi, a phobl Dduw i gyd, ddeall mor aruthrol fawr ydy cariad y Meseia – mae'n lletach, yn hirach, yn uwch ac yn ddyfnach na dim byd arall! Dw i am i chi brofi y cariad hwnnw sy'n llawer rhy fawr i'w brofi yn llawn, er mwyn i chi gael eich llenwi â'r cwbl sydd gan Dduw ar eich cyfer. (Effesiaid 3: 18-19)*

Diolch i ti am y cariad mwyaf erioed. Diolch i ti dy fod yn Dduw cariad a ddioddefodd yr holl boen corfforol ac ysbrydol ar y groes er mwyn achub pobl fel ni.

Fel mae dy Air yn ein hatgoffa fe wnest ti garu’r *byd cymaint nes i ti roi dy unig Fab, er mwyn i bwy bynnag sy'n credu ynddo beidio mynd i ddistryw ond cael bywyd tragwyddol. (Ioan 3: 16)*

Nid cariad gwan, yn anwadal fel y tywydd, yw dy gariad di.

Wrth i ni wrando ar adnodau sy’n pwysleisio dy gariad di fel Tad nefol, helpa ni ddeall dyfnder dy gariad. Helpa ni hefyd i weddïo’n fwy taer, yn fwy ffyddlon, fel ein bod yn gallu profi grym dy gariad yn gweithio yn ein bywydau ni ac yn y gymdeithas ehangach.

Rydyn ni eisiau dangos mwy o gariad tuag at ein gilydd yma heddiw, a thuag at eraill yn ein cymdeithas ac ar hyd y lled y byd. Nertha ni i garu’n gilydd, i fod yn bobl gymwynasgar, yn bobl amyneddgar, yn bobl sy’n fodlon rhoi. Rho ddoethineb i ni wrth i ni fyw ein bywydau o ddydd i ddydd, a helpa ni i gofio ein bod yn dy gynrychioli Di ar y ddaear.

Rwyt ti’n Dduw cariad, felly helpa ni i fod yn bobl sy’n adlewyrchu’r cariad yma.

Mae dy Air yn glir mai ffydd weithredol rwyt ti am ei weld. Rwyt ti’n ein rhybuddio ni yn llythyr Iago,

*Frodyr a chwiorydd, beth ydy'r pwynt i rywun honni ei fod yn credu, ac wedyn gwneud dim byd o ganlyniad i hynny? Ai dyna'r math o ‛gredu‛ sy'n achub rhywun? Er enghraifft, os ydych chi'n gweld brawd neu chwaer yn brin o ddillad neu heb fwyd, ac yna'n dweud, “Pob bendith i ti! Cadw'n gynnes, a gobeithio cei di rywbeth i'w fwyta.” Beth ydy'r pwynt os ydych chi'n ei adael yno heb roi dim byd iddo? Mae ‛credu‛ ar ei ben ei hun yn union yr un fath. Os ydy'r ‛credu‛ ddim yn arwain at wneud rhywbeth, mae'n farw gelain.*

Mae yna filiynau o dy bobl Di yn dioddef ar hyd a lled y byd. Mae ein brodyr a’n chwiorydd Cristnogol yn dioddef erlid dychrynllyd, yn dioddef newyn a syched, yn ddigartref ac mewn sefyllfaoedd bregus iawn. Gweddïwn dros y 10 gwlad fwyaf peryglus i Gristnogion: Gogledd Corea, Somalia, Afghanistan, Pacistan, Swdan, Syria, Irac, Iran, Yemen ac Eritrea. Yn y gwledydd hyn mae dy bobl di’n cael eu lladd am eu ffydd. Cyflwynwn y gwledydd yma i ti mewn cariad. Gad iddyn nhw wybod dy fod ti yn agos iddyn nhw. Ein gweddi ydy y byddi di’n cysuro a nerthu dy bobl mewn cariad. Cyflwynwn y gwledydd tywyll hyn i ti, gan ofyn y bydd calonnau’r arweinwyr a’r bobl yn cael eu cyffwrdd gan dy oleuni a dy gariad.

Bendithia’r gair a fyddwn ni’n ei glywed heddiw a helpa ni i’w dderbyn a’i gymhwyso i’n bywyd o ddydd i ddydd. Helpa ni i lawenhau yn y rhyddid a’r newyddion da sy’n cael ei gynnig i ni yn y Beibl trwy Iesu Grist.

Amen.

**Stori Plant (neu stori i bawb)**

**Adnoddau:** llawlyfr rheolau o ryw fath e.e. rygbi/pêl droed neu Highway Code.

[Gellid addasu’r cyflwyniad isod er mwyn defnyddio ba bynnag gêm/ set o reolau sydd o ddiddordeb i chi. Dw i 'di dewis pêl-droed am mai dyna’r gêm fwyaf poblogaidd ac mae’r rheolau’n fanwl - mae croeso i chi ddewis unrhyw gamp neu’r Highway Code.]

**Holi** – Be di maint pêl-droed? (Cewch wahanol atebion – fel arfer plant yn dangos y siâp gyda’u dwylo). Pwysleisiwch eich bod eisiau’r UNION fesuriadau fel sydd yn llyfr FIFA ‘The Laws of the Game’.

**Pêl**

* *of a circumference of not more than 70 cm (28 ins) and not less than 68 cm (27 ins)*
* *not more than 450 g (16 oz) and not less than 410 g (14 oz) in weight at the start of the match.*

Ni chewch ddefnyddio pêl tenis i chwarae pêl-droed. Na phêl glan y môr ysgafn. Rhaid cael pêl sydd y maint cywir a’r pwysau cywir. Rhaid cael pêl sy’n dilyn y canllawiau sydd yn y llyfr rheolau os am chwarae gêm iawn o bêl-droed.

Beth am y fflagiau sydd ar y cae? Ydych chi’n meddwl fod yna reolau am y fflagiau?

* *A flagpost, not less than 1.5m (5 ft) high, with a non-pointed top and a flag must be placed at each corner.*
* *Flagposts may also be placed at each end of the halfway line, not less than 1m (1 yd) outside the touch line.*

Oes – mae yna reolau manwl am y fflagiau hefyd!

I ddweud y gwir mae’r llyfr rheolau yn 144 o dudalennau o hyd ac yn sôn am bob agwedd o gêm bêl-droed. Mae yna reolau am uchder y gôl; hyd y gêm; nifer o chwaraewyr; nifer o newidiadau (*substitutions*); ciciau rhydd; ciciau o’r smotyn... Mae rheolau pêl-droed yn fanwl iawn.

Pan mae timau pêl-droed yn chwarae yn erbyn ei gilydd mae’n rhaid iddyn nhw ddilyn y rheolau. FIFA sy’n sgwennu’r rheolau ac mae’n rhaid i bob gwlad yn y byd ddilyn yr un rheolau. Dydy tîm pêl-droed Cymru ddim yn cael chwarae hefo 17 dyn ar y cae. Dydy tîm Ffrainc ddim yn cael rhoi gôl fawr un ochr i’r cae a gôl fach, fach yr ochr arall.

Pam dych chi’n meddwl bod angen i FIFA sgwennu’r rheolau? (Er tegwch i bawb; er lles y gêm; i gadw trefn ayb)

Os ydy chwaraewyr yn torri un o’r rheolau be sy’n digwydd? (Cerdyn coch/melyn e.e. Louis Suárez yn cael ei hel o’r cae am FRATHU!!)

**Neges:** Roedd yn rhaid i FIFA sgwennu rheolau pendant am nifer o resymau gwahanol. Ond rydyn ni i gyd yn gwybod bod angen rheolau i gadw trefn. Mae’r rheolau hefyd yn sicrhau fod pawb yn gwybod be’n union maen nhw i fod i’w wneud mewn gêm. Mae holl wledydd y byd yn gwybod os ydyn nhw eisiau chwarae pêl-droed bod yn rhaid iddyn nhw ufuddhau i’r ‘Laws of the Game’. Mae’r rheolau yno i helpu pobl. Ond....

**Nid** llyfr o reolau ydy’r Beibl! Mae pobl yn aml yn meddwl mai llyfr rheolau ydy’r Beibl – ond dydy hyn ddim yn wir!

(Os dych chi wedi argraffu rhai o’r rheolau yna torrwch nhw i fyny/rhwygwch nhw a’u taflu).

Stori Duw ydy’r Beibl nid set o reolau. Mae’r Beibl yn stori gariad sy’n dweud,

**Adnodau: 1 Ioan 4: 7-10**

*Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi ei eni'n blentyn i Dduw ac yn nabod Duw.**8 Os ydy'r cariad hwn ddim gan rywun, dydy'r person hwnnw ddim yn nabod Duw chwaith — am mai cariad ydy Duw.**9 Dyma sut wnaeth Duw ddangos ei gariad aton ni: anfonodd ei unig Fab i'r byd, er mwyn i ni gael bywyd trwyddo.*

Mae Duw eisiau i ni garu’n gilydd. O Dduw ei hun mae cariad yn dod. Cariad ydy Duw. Mae Duw’n ein caru ni gymaint fel ei fod wedi gyrru ei fab i’r byd i farw ar groes er mwyn i ni beidio â chael ein cosbi am ein pechodau.

Iesu sydd wedi cael y ‘red card’ yn ein lle ni er ei fod o’n hollol ddieuog / nad oedd o’n ei haeddu*.*

Does 'na ddim sôn am gariad yn rheolau FIFA. Does 'na ddim sôn am gariad mewn unrhyw set o reolau - dim mewn rheolau rygbi na rheolau Monopoly! Mae’r Beibl yn wahanol i bob llyfr arall yn y byd.

**Emyn 3**

I barhau gyda’r thema cariad rydyn ni am edrych ar adnod enwog iawn sy’n sôn am gariad:

1 Corinthiaid 13: 13

*“Ar hyn o bryd mae gynnoch chi dri peth sy'n aros: ffydd, gobaith a chariad.*

*Ond y mwya ohonyn nhw ydy cariad.”*

Dyma ysgrifennodd Nia Williams o Goleg y Bala am yr adnod hon:

“Ydych chi wedi sylwi ar gymaint o addurniadau siâp calon y gallwch eu prynu i’ch cartref, neu addurniadau sydd â siâp calon arnyn nhw? Yn ddiweddar mae twf wedi bod mewn addurniadau tŷ a chadwyni Cymraeg sy’n dangos y geiriau ‘Ffydd, gobaith, cariad’. Mae eu gweld yn cynhesu fy nghalon. Peth braf ydi gweld geiriau’r Beibl yn cael eu harddangos mor amlwg. Tybed a yw pawb sydd yn eu harddangos yn sylweddoli mai geiriau o’r Beibl ydyn nhw?

Mor hawdd ydi rhoi addurniadau siâp calon i fyny yn ein cartrefi, siâp sy’n cael ei gysylltu gymaint â chariad. Ond pa mor hawdd ydi gofalu fod ein cariad ni yn gyson â’r disgrifiad a gawn yn adnodau 1 Corinthiaid 13: 1-13? Sut mae dechrau diolch fod gennym Dad nefol sydd yn ein caru fel hyn?

Dyma’r disgrifiad gawn ni o gariad yn adnodau 4 i 8:

Amyneddgar

Caredig

Ddim yn cenfigennu

Ddim yn brolio ei hun

Ddim yn gwneud pethau hyll

Ddim yn mynnu ei ffordd ei hun drwy’r adeg

Ddim yn digio a phwdu

Yn anghofio pan mae rhywun wedi gwneud cam

Mae’r gwir yn ei wneud yn hapus

Mae’n amddiffyn

Mae’n credu

Mae’n gobeithio

Mae’n dal ati

Dyma’r math o gariad sydd â chyhyrau go iawn. Ar ddechrau blwyddyn cawn ein symbylu (ambell dro) i fynd ati i weithio’n galed ar ymarfer corff fydd yn rhoi'r corff cyhyrog anhygoel hwnnw i ni, yn ‘six pack’ a breichiau a choesau cadarn, difloneg. Sut siâp sydd ar y cariad sydd gennym tuag at ein teulu, ein cymdogion, ein brodyr a’n chwiorydd yn y ffydd, ein gelynion neu tuag at ein hunain?

Cawn ddarlun clir o’r cariad cyhyrog hwnnw yn y rhestr. Darlun o’r ffordd mae Duw yn ein caru ni. Rydyn ni’n gwybod yn ein pennau fod Duw yn ein caru, ond os edrychwn ar y rhestr gallwn ein hatgoffa ein hunain o’r troeon mae Duw wedi dangos ei gariad tuag atom yn y ffyrdd yma.

Beth am estyn am bapur a phensil ar ôl mynd adre’ a nodi ar gyfer bob disgrifiad o gariad yn y rhestr, y ffordd mae Duw wedi dangos ei gariad tuag atom yn y gwahanol ffyrdd yma? Ac wedi i ni wneud hynny, beth am ddiolch iddo a’i foli am ein caru yn y fath fodd. Dyna ‘workout’ ysbrydol gwerth chweil!

Ac unwaith fydd cyhyrau ein cariad a’n diolchgarwch iddo wedi eu cynhesu yn iawn, beth am fynd ati o ddifri i weithio ar yr agweddau rheini o’n cariad at eraill, a thuag atom ein hunain. Dipyn o waith ar yr amynedd a’r caredigrwydd heddiw, a gweithio ar beidio mynnu ein ffordd ein hunain yfory. Parhau wedyn i edrych ar y rhaglen ymarfer, gan weithio’n galetach ar y darnau rheini sydd angen mwy o sylw.

Na, nid teimlad cynnes braf yn unig yw cariad, ond sylfaen i’n ffydd a grym ein gobaith. Duw, cariad yw.

Diolch i Nia Williams am rannu ei meddyliau gyda ni. Rydyn ni’n ddiolchgar iawn iddi hi am ein helpu ni i orffen yr oedfa drwy ganolbwyntio unwaith eto ar gariad Duw.

**Emyn Olaf.**

**Y Fendith – Gras ein Harglwydd Iesu Grist a chariad Duw....ayb.**